Τζον ΛαΜάουντεν

Ο Τζον ΛαΜάουντεν (, 1830, Κομητεία Γουέιν, Νέα Υόρκη – 14 Φεβρουαρίου 1870, Σάουθ Μπεντ, Ιντιάνα"La Mountain, the Aeronaut," Public Ledger (Memphis, TN), March 11, 1870, σελ. 1) ήταν πρωτοπόρος αεροναυτικός. Είχε ιδιωτικό συμβόλαιο ως εναέριος παρατηρητής για λογαριασμό του Στρατηγού Μπάτλερ στο Οχυρό Μονρόε κατά την διάρκεια του Αμερικανικού Εμφυλίου Πολέμου και του πιστώνεται η πραγματοποίηση της πρώτης αναφοράς χρήσιμων πληροφοριών για κινήσεις του εχθρού από εναέριο σταθμό. Έπειτα εργάστηκε για μικρό χρονικό διάστημα στο Σώμα Αεροστάτων του Στρατού της Ένωσης.

Πρώτα χρόνια και ενασχόληση με την αεροναυτική 
Διέθετε ελάχιστες γνώσεις, και λόγω του θανάτου του πατέρα του όταν ήταν μικρός, έμεινε ως ο μοναδικός υποστηρικτής της μητέρας του. Όταν ήταν νέος είχε αρκετές επιτυχημένες απογειώσεις με αερόστατο. Έγινε περισσότερο γνωστός για τους υπερβολικά αμφιλεγόμενους τρόπους του, και την τάση του να ακολουθεί κατά πόδας τους πιο επιτυχημένους αεροναυτικούς. Ωστόσο, ο ΛαΜάουντεν δεν θεωρούνταν σχετικός με την επιστήμη της αεροναυτικής.

Το 1859 προσκλήθηκε από τον μεγαλύτερο και με πληρέστερες γνώσεις, αλλά εξίσου ψευδευλαβή, αεροναυτικό Τζον Γουάις στην απόπειρά του να διασχίσει τον Ατλαντικό Ωκεανό με το γιγαντιαίων διαστάσεων αερόστατο που ονομάστηκε Atlantic. Η απογείωση έγινε στο Σεντ Λούις του Μιζούρι την 1η Ιουλίου, με επιβαίνοντες τον Γουάις, τον ΛαΜάουντεν και πολλούς ακόμη προσκεκλημένους. Πέρασαν από τις πολιτείες του Ιλινόι και της Ιντιάνα κατά την διάρκεια της νύχτας, φτάνοντας στο Οχάιο το πρωί. Στη συνέχεια το αερόστατο πέρασε από την Λίμνη Ήρι προς τη Νέα Υόρκη, και πάνω από τη Λίμνη Οντάριο, όπου βρέθηκε εν μέσω καταιγίδας και πραγματοποίησε αναγκαστική προσγείωση στο Χέντερσον της Νέας Υόρκης. Ο συνολικός χρόνος του ταξιδιού ήταν 19 ώρες και 50 λεπτά ενώ καλύφθηκε απόσταση 1.850 χιλιομέτρων (1.150 μίλια) ή 1.329 σε ευθεία γραμμή. Για κακή τους τύχη του αερόστατο υπέστη σοβαρές φθορές και η συνεργασία των δύο ανδρών διαλύθηκε, κάτι που έδωσε την δυνατότητα στον ΛαΜάουντεν να αγοράσει το Atlantic.

Τον Σεπτέμβριο του 1859, ο ΛαΜάουντεν απογειώθηκε με το Atlantic, μαζί με τον δημοσιογράφο Τζον Χάντοκ, από το Γουότερταουν της Νέας Υόρκης και πέταξε κατά μήκος της Μινεσότα και του Μίσιγκαν. Και πάλι οι καιρικές συνθήκες ήταν ενάντια στην πτήση. Η πτήση ξεκίνησε με την θερμοκρασία να είναι στους 29 °C (84 °F), αλλά όταν έφτασε σε υψόμετρο 5.000 μέτρων (3,5 μίλια) έπεσε στους -8 °C (18 °F). Καθώς νύχτωνε το αερόστατο παρασύρθηκε προς την καναδική ύπαιθρο, και έτσι προσγειώθηκε εν μέρει μέχρι το ξημέρωμα. Οι δύο άνδρες επιχείρησαν να πετάξουν προς βόρεια κατεύθυνση, αλλά αδυνατώντας να συνεχίσουν προσγειώθηκαν και πέρασαν τις τέσσερις επόμενες μέρες γυρίζοντας στην ύπαιθρο χωρίς εφόδια. Διασώθηκαν από ξυλουργούς που τους βοήθησαν να βρουν τον δρόμο της επιστροφής.

Ημέρες Εμφυλίου Πολέμου

Το 1861 ο ΛαΜάουντεν μετέβη στην Ουάσινγκτον έχοντας ελπίδες για την κατάληψη της θέσης του Επικεφαλής Αεροναυτικού του Στρατού της Ένωσης. Στους υποψηφίους για την θέση συγκαταλέγονταν οι Τζον Γουάις, Θαντέους Σ. Κ. Λόου και οι αδελφοί Άλλεν (Έζρα και Τζέιμς). Αν και ο ΛαΜάουντεν δεν ικανοποίησε πολλά από τα μέλη του υπουργικού συμβουλίου, εργάστηκε για λογαριασμό του Αρχιστράτηγου Μπέντζαμιν Μπάτλερ στο Οχυρό Μονρόε. Χρησιμοποιούσε το παλιό αερόστατο Atlantic έως ότου του παρασχεθεί ένα νεότερο με το όνομα Saratoga. Τελικά έχασε το αερόστατο του εν μέσω ανεμοθύελλας. Στον ΛαΜάουντεν πιστώνεται η πραγματοποίηση της πρώτης αναφοράς εχθρικών κινήσεων από παρατηρήσεις που έγιναν σε εναέριο σταθμό.

Όταν ο Μπάτλερ αποχώρησε από την διοίκηση του Οχυρού Μονρόε ο ΛαΜάουντεν έχασε την θέση του και μετατέθηκε στο Σώμα Αεροστάτων του Στρατού της Ένωσης με Επικεφαλής Αεροναυτικό τον Θαντέους Σ. Κ. Λόου. Ο φιλόνικος ΛαΜάουντεν αντιμαχόταν τον Λόου σε κάθε ευκαιρία ώστε να τον δυσφημίσει και να αναλάβει το αξίωμά του, που ο ίδιος ήθελε τόσο πολύ. Ο Λόου είχε ήδη αποκτήσει την εύνοια του Στρατηγού Τζορτζ ΜακΚλέλαν, και όταν η λογομαχία μεταξύ των δύο ανδρών έφτασε στα ύψη της δημόσιας αντιπαράθεσης προκαλώντας την μείωση του ηθικού εντός του σώματος, ο ΜακΚλέλαν απομάκρυνε τον ΛαΜάουντεν από την υπηρεσία. Έκτοτε δεν εμφανίστηκε ποτέ σε δημόσιο γεγονός.

Παραπομπές

Πηγές
Wilson, James Grant; Fiske, John, επιμ. (1892). "La Mountain, John". Appletons' Cyclopædia of American Biography. New York: D. Appleton.
Block, Eugene B., Above the Civil War, Howell-North Book, Berkeley, Ca., 1966. Library of Congress CC# 66-15640.
Hoehling, Mary, Thaddeus Lowe, America's One-Man Air Corps, Julian Messner, Inc., New York, N. Y., 1958. Library of Congress CC# 58-7260.

 Εξωτερικοί σύνδεσμοι 


Κατηγορία:Αμερικανοί πιλότοι